b'\n_START_ARTICLE_\nI\xc5\xa1tar\xc4\x97s vartai\n_START_SECTION_\nApie vartus\n_START_PARAGRAPH_\nI\xc5\xa1tar\xc4\x97s vartai pastatyti apie 575 m. pr. m. e. Babilone karaliaus Nabuchodonosaro II valdymo metu. Tai buvo i\xc5\xa1taigingiausi i\xc5\xa1 8 miesto vart\xc5\xb3. Visi Babilono vartai buvo pavadinti diev\xc5\xb3 vardais, \xc5\xa1ie skirti deivei I\xc5\xa1tarei. Jie ved\xc4\x97 \xc4\xaf miesto pagrindin\xc4\x99 gatv\xc4\x99 ir \xc4\xaf karaliaus r\xc5\xabmus. Vartai buvo pastatyti i\xc5\xa1 degt\xc5\xb3 plyt\xc5\xb3, j\xc5\xb3 i\xc5\xa1or\xc4\x97 dengta glaz\xc5\xabruotomis plytel\xc4\x97mis. Vartai i\xc5\xa1 i\xc5\xa1or\xc4\x97s buvo m\xc4\x97lyni su pavaizduotais jau\xc4\x8diais ir drakonais. Manoma, kad juose buvo pavaizduoti 575 gyv\xc5\xabnai trylikoje eili\xc5\xb3, ta\xc4\x8diau ne visi jie buvo matomi vienu metu, nes kelio lygis kelis kartus buvo paauk\xc5\xa1tintas. I\xc5\xa1orei naudotos m\xc4\x97lynos, baltos, rudos ir geltonos spalv\xc5\xb3 glaz\xc5\xabruotos plytel\xc4\x97s. I\xc5\xa1tar\xc4\x97s vartai buvo vidiniai miesto, dvigubi su projekciniais bok\xc5\xa1tais, atitinkantys dvigub\xc4\x85 miesto sien\xc4\x85. Prie\xc5\xa1 vartus t\xc4\x99s\xc4\x97si 20 m plo\xc4\x8dio Procesij\xc5\xb3 kelias, jung\xc4\x99s vartus su \xc5\xa1ventykla, skirta Nauj\xc5\xb3j\xc5\xb3 met\xc5\xb3 \xc5\xa1ventimui. \xc5\xa0is kelias buvo dekoruotas pana\xc5\xa1iai kaip vartai, tik su li\xc5\xabt\xc5\xb3 vaizdais. \xc5\xa0io kelio at\xc5\xa1aka ved\xc4\x97 \xc4\xaf karaliaus r\xc5\xabmus (\xe2\x80\x9ePietinius r\xc5\xabmus\xe2\x80\x9c)._NEWLINE_1899 m. vokie\xc4\x8di\xc5\xb3 archeologin\xc4\x97 grup\xc4\x97, vadovaujama Robert Johann Koldewey ir finansuota Berlyno muziej\xc5\xb3 bei Vokietijos orientalist\xc5\xb3 draugijos, prad\xc4\x97jo kasin\xc4\x97jimus buvusio Babilono miesto vietoje (dab. Irake). Jie dirbo iki Pirmojo pasaulinio karo met\xc5\xb3 ir siunt\xc4\x97 rastas miesto liekanas \xc4\xaf Berlyn\xc4\x85. I\xc5\xa1 120 Procesij\xc5\xb3 kelio li\xc5\xabt\xc5\xb3 atvaizd\xc5\xb3 vokie\xc4\x8diai i\xc5\xa1gabeno 118. Berlyne i\xc5\xa1 atve\xc5\xbet\xc5\xb3 liekan\xc5\xb3 buvo atstatyti I\xc5\xa1tar\xc4\x97s vart\xc5\xb3 vidiniai vartai ir Procesij\xc5\xb3 kelio dekoracijos. Muziejuje rekonstruoto Procesij\xc5\xb3 kelio plotis tik 8 m, o ilgis 30 m, kai dekoruotos kelio atkarpos ilgis Babilone siek\xc4\x97 180 m. I\xc5\xa1tar\xc4\x97s vartai priklauso Berlyno Artim\xc5\xb3j\xc5\xb3 Ryt\xc5\xb3 senov\xc4\x97s muziejaus kolekcijai ir eksponuojami Pergamo muziejuje. Vart\xc5\xb3 ir Procesij\xc5\xb3 kelio fragment\xc5\xb3 yra kituose muziejuose nei Berlyno: Luvre, Stambulo Senov\xc4\x97s Ryt\xc5\xb3, Detroito dail\xc4\x97s, Niujorko Metropoliteno, Bostono dail\xc4\x97s ir kt. muziejuose. S. Huseino valdymo metu Irake senov\xc4\x97s Babilono vietov\xc4\x97je pastatyta vart\xc5\xb3 replika.'